शांता कुमार बोले- वुमन प्लेयर्स को बिकी हुई कहना दुर्भाग्यपूर्ण, अनुराग ठाकुर रोकें यह शब्द
हिमाचल प्रदेश के पूर्व मुख्यमंत्री एवं पूर्व केन्द्रीय मंत्री शांता कुमार ने कहा कि प्रातःकाल अखबार के प्रथम पृष्ठ पर पहली खबर को पढ़ते-पढ़ते ही कुछ सोचने लगा।
हिमाचल प्रदेश के पूर्व मुख्यमंत्री एवं पूर्व केन्द्रीय मंत्री शांता कुमार ने देश की महिला खिलाड़ियों को बिकी हुई कहने पर आपत्ति जताई है। उन्होंने महिला खिलाड़ियों के लिए बोली जैसे शब्दों के इस्तेमाल को दुर्भाग्यपूर्ण बताया।
शांता कुमार ने कहा कि सुबह अखबार के पहले पेज पर लगी खबर को पढ़ते-पढ़ते ही कुछ सोचने लगा। सोचते-सोचते सिर शर्म से झुक गया। खबर थी कि IPL नीलामी में भारत की कोई बेटी सबसे अधिक डेढ़ करोड़ में बिकी, कोई बेटी 40 लाख रुपए में बिकी, कोई बेटी नीलामी में बहुत सस्ती बिकी और कोई बेटी बहुत मंहगी बिकी।
भाषाएं अभी दिवालियां नहीं हुई कि ढंग का शब्द न मिले
शांता कुमार ने कहा कि IPL खेलों के लिए इसी प्रकार हर वर्ष नीलामी लगती है। देश का नाम रोशन करने वाले खिलाड़ी खरीदे और बेचे जाते हैं। सच्चाई यह है कि उस अर्थ में न तो कोई नीलामी होती है और न ही कोई खरीदा व बेचा जाता है। वास्तव में कोई संस्था खेलने के लिये किसी खिलाड़ी को रिवार्ड से सम्मानित करती हैं।
शांता कुमार ने कहा कि अच्छे खिलाड़ियों को सम्मानित करने के लिये संस्थाओं का आपस में मुकाबला होता है, लेकिन भाषाएं इतनी दिवालिया नहीं हुई हैं कि इस गौरवपूर्ण कार्य के लिए अच्छे शब्द न मिलें। मुझे समझ नहीं आता नीलामी में खिलाड़ियों का लाखों करोड़ों में खरीदा और बेचा जाना क्यों लिखा जाता है।
मुद्दे पर फैसला लेकर ऐतिहासिक काम करें अनुराग
शांता कुमार ने कहा कि वस्तुएं खरीदी और बेची जाती है। दुर्भाग्य से भारत में कभी-कभी नेताओं की भी नीलामी होती है। वे भी खरीदे और बेचे जाते हैं, परन्तु इन्हीं शब्दों का प्रयोग खिलाड़ियों के लिए करना शर्मनाक है। ऐसा बिल्कुल नही किया जाना चाहिए। भारत के खिलाड़ियों को भी इन शब्दों के प्रयोग का विरोध करना चाहिए।
उन्होंने भारत सरकार के खेल मंत्री अनुराग ठाकुर से विशेष आग्रह किया है कि इन शब्दों का प्रयोग न किया जाए। खिलाड़ी किसी संस्था के लिए खेलते है। कोई संस्था इन खिलाड़ियों को खेलने के लिए लाखों करोड़ों से सम्मानित करती है। मुझे विश्वास है कि हिमाचल के युवा नेता अनुराग ठाकुर इस महत्वपूर्ण विषय पर निर्णय लेकर एक ऐतिहासिक काम करेंगे।